Йоргос Кумуцакос, „Нова Демокрация“: Победата на СДСМ е позитивен знак за подобряване на отношенията между Гърция и Македония
17 Октомври 2017 | 14:49 | Агенция "Фокус"
Атина. Външнополитическият експерт от опозиционната партия „Нова демокрация“ Йоргос Кумуцакос заяви, че победата на Социалдемократическата партия на Македония (СДСМ) в първия тур от местните избори в страната е положителен развой на събитията и възможност за по-нататъшно подобряване на отношенията между Скопие и Атина, отбелязва скопското електронно издание „Нова ТВ“.
„Самият факт, че националистът Никола Груевски загуби на местните избори, е положителното развитие на събитията. Сега в Скопие имаме много по-сигурни и по-продуктивни събеседници по отношение на въпроса за името“, подчерта Кумуцакос, коментирайки резултатите от първия тур на местните избори в Македония, проведен в неделя, 15 октомври.
В интервю за ANA-MPA, Кумуцакос изрази задоволство от подобряване на атмосферата с Македония за решаване на т.нар. спор с името.
„Гърция ще направи всичко необходимо за разрешаване на спора, което ще отвори пътя евроатлантическата перспектива за Скопие“, добави Кумуцакос.
„Плюс инфо” (Македония): Няма да се разширява македонският екип за преговорите с Гърция
10 Декември 2017 | 18:21 | Агенция "Фокус"
Скопие. Македонският екип, който ще разговаря с международния посредник и гръцкия екип, на 12 декември няма да се разширява, включвайки университетски преподаватели, предава скопското електронно издание „Плюс инфо“. Изданието припомня, че преговорите са се водили в продължение на години, като най-често това е ставало в Ню Йорк.
„Алфа“ (Македония): Тясно пространство за маневри при преговорите за името в Брюксел
10 Декември 2017 | 18:18 | Агенция "Фокус"
Скопие. След дълга пауза Македония и Гърция заедно с международния посредник Нимиц ще започнат нов кръг от преговорите за името, предава скопската телевизия „Алфа“. Телевизията смята, че Нимиц и преговарящите Наумовски и Василакис имат да извървят дълъг път, пространството за маневриране няма, а като предложения стоят идеите, които са познати и на двете страни. „Алфа“ предава, че „надежда за споразумение може да има само ако една от двете страни оттегли своите позиции, в които до момента са били здраво вкопани националните интереси.
Алсат-М (Македония): Във вторник - 12 декември 2017г., започват правоговорите за името с Гърция
10 Декември 2017 | 17:35 | Агенция "Фокус"
Скопие. Посланикът на Македония в САЩ Васко Наумовски заедно с дипломат от македонското външно министерство ще съставляват екипа, който ще преговаря с Гърция с посредничеството на Матю Нимиц. Гърция също ще бъде представена от двама международни експерти. Това предава излъчващата на албански език скопска телевизия Алсат -М. Според телевизията първото заседание на посредника и екипите ще бъде проведено на 12 декември 2017 г. ,като по този начин се опровергават твърденията за включването на двама македонски професори в македонския екип. Телевизията цитира съобщение на министерството на външните работи в Скопие, в което се казва, че правителството ще информира медиите за по-нататъшните стъпки за решаването на този важен и чувствителен въпрос, който същевременно е от най-висш държавен интерес. Алсат-М цитира бившия посланик Нано Ружин, според когото македонската дипломация излиза от пасивен период, в който определено не е била заинтересована от разрешаването на спора за името.
Радио „Свободна Европа“ (Македония): Българският премиер призова за „обединение“ за разрешаване на т.нар. спор за името между Скопие и Атина
9 Декември 2017 | 16:26 | Агенция "Фокус"
Белград. В рамките на участието си в четиристранната среща в Белград, министър-председателят на България Бойко Борисов заяви, че т.нар. спор за името между Скопие и Атина трябва да бъде решен, предава Радио „Свободна Европа“ в македонската си редакция.
„Трябва да обединим и подпомогнем Европейската комисия да помогне на Брюксел да вземе правилните решения, а не да наложи ултиматуми", заяви Борисов на срещата с колегите си то Сърбия, Румъния и Гърция.
На свой ред гръцкият министър-председател Алексис Ципрас подчерта, че очаква 2018 г. ще бъде позитивна за разрешаването на спора между Атина и Скопие. За да има положително развитие на ситуацията обаче, Ципрас подчерта, че Скопие трябва да предприеме стъпки напред.
„Ако те се откажат от реториката и изявленията, че те са единствените потомци на Александър Македонски, и от иредентистки твърдения, тогава може би бихме могли да намерим някакво общо решение", увери Ципрас.
A1 On (Македония): В Брюксел ще се състои среща Димитров-Кодзиас
13 Ноември 2017 | 13:20 | Агенция "Фокус"
Скопие. Първият дипломат на Скопие Никола Димитров ще се срещне с гръцкия си колега Никос Кодзиас в кулоарите на форума на министрите на външните работи на страните от Европейския съюз, който се провежда в Брюксел, предава телевизионният канал A1 On.
Очаква се в Брюксел първите дипломати на двете балкански държави да обсъдят възобновяването на преговорите за разрешаване на т.нар. спор за името. По-рано Кодзиас увери, че Гърция има готовност за преодоляване на проблема. Съгласно думите му, спорът с Македония ще бъде уреден през първата половина на 2018 г.
Никос Кодзиас: Македония е дар от Бога, но проблемът е, че е избрала грешния кръстник
30 Октомври 2017 | 12:42 | Агенция "Фокус"
Атина/Скопие. Министърът на външните работи на Гърция Никос Кодзиас заяви, че т.нар. спор за името съвсем не означава, че Атина е против съществуването на Македония, предава Македонска Радио Телевизија (МРТ).
„Страната им е дар от Бога, но проблемът е, че са избрали грешния кръстник. Спора за името не означава, че Гърция има някакви планове за реорганизация или разпадане", подчерта Кодзиас в изявление пред гръцките медии.
Същевременно първият дипломат на Атина подчерта, че освен името, основният проблем в гръцко-македонските отношения е иредентизмът. Кодзиас допълни, че двете страни ще съставят комисия, която ще преразгледа съдържанието на учебниците и ще се опита да преодолее разногласията в исторически контекст.
„Нямаме нищо против да погледнем в нашите книги и ако има нещо нередно в тях, то да бъде поправено“, увери Кодзиас.
„Плюс Инфо“(Македония): ВМРО-ДПМНЕ иска референдум относно договора за добросъседство с България, докато СДСМ заяви, че на местните избори гражданите са показали мнението си
22 Октомври 2017 | 18:13 | Агенция "Фокус"
Скопие. От ВМРО-ДПМНЕ заявиха, че ще предложат инициатива за провеждането на референдум относно Договора за добросъседство с България, предава „Плюс Инфо“.
От македонската опозиция казаха, че подкрепят европейската интеграция на Македония, но не одобряват Договора за добросъседство с България, който според тях ощетява македонската нация. Партията на Никола Груевски подчерта, че македонските граждани имат право да се произнесат по този договор, който „носи трайни последици за македонската идентичност“.
От своя страна управляващите от СДСМ заявиха, че ВМРО-ДПМНЕ се опитва да прикрие изборната си загуба. Социалдемократите казаха, че своебразен референдум за договора с България, са били провелите се местни избори, на които СДСМ спечели.
„Резултатите от първия кръг на местните избори недвусмислено доказват ясната поддръжка, която гражданите дават за единството и сътрудничеството, вместо враждебността и омразата, които се ширеха при ВМРО-ДПМНЕ и Никола Груевски в продължение на 11 години“, казаха от СДСМ.
Ekathimerini: Перспективите за ЕС – в центъра на дискусиите в Солун, Гърция изрази подкрепа за присъединяването на България към Шенген
6 Октомври 2017 | 10:07 | Агенция "Фокус"
Солун. Перспективите на Западните Балкани за присъединяване към Европейския съюз бяха в центъра на дискусията, която се проведе в Солун между гръцкия външен министър Никос Кодзиас и колегите му от България, Албания и Македония, отбелязва електронното издание Ekathimerini.
„Международното право, европейското законодателство, доверието и добрите компромиси, които облагодетелстват всички, решават проблемите", заяви Кодзиас след втората по рода си министерска среща в Солун.
Решено бе следващата такава среща да се съсредоточи върху програмите на ЕС и начините за тяхното разширяване. Гръцката страна също изрази подкрепата си за присъединяването на България към Шенгенското пространство.
Кодзиас проведе отделни разговори с външния министър на Македония Никола Димитров. Източници заявиха, че двамата са обсъдили начини, по които преговорите по спора за името може да продължат. Димитров се срещна и с кмета на Солун Янис Бутарис.
Никола Димитров увери гърците: Единствената карта, която ни интересува, е тази на ЕС
5 Октомври 2017 | 15:38 | Агенция "Фокус"
Солун. Македония няма иредентистки претенции срещу Гърция. Това увери първият дипломат на Скопие Никола Димитров пред вестник Kathimerini, допълвайки, че „македонската“ идентичност съществува и от двете страни на границата.
„Твърденията за изключителност принадлежат към категорията игри с нулева полза, които в миналото са били само източник на разделение в нашия регион и извън него", коментира Димитров. „Когато някой съсед от гръцката част на Македония казва, че тя или той е македонец - регионално, исторически или културно - това заплашва ли ме? Не мисля така. Когато кажа, че съм македонец, трябва ли да заплашвам ближния си? В Европа през XXI век? Не мисля така“, подчерта Димтров.
Твърдейки, че Македония „отдавна е отхвърлила иредентизма официално в конституцията", Димитров заяви, че страната е поела ангажимент да се придържа към международните си задължения. „Единствената карта, която ни интересува, е картата на по-големия Европейски съюз“, отбеляза първият дипломат на Скопие.
Запитан за потенциален напредък в разговорите за разрешаване на т.нар. спор за името, Димитров изрази оптимизъм. „Заедно ние активно изграждаме атмосфера на приветливост, на открит и откровен начин да общуваме и да разбираме взаимно позициите си".
A1 On (Македония): В Солун се провежда среща Кодзиас-Димитров
5 Октомври 2017 | 11:40 | Агенция "Фокус"
Солун. Министрите на външните работи на Македония и Гърция – Никола Димотров и Никос Кодзиас, провеждат двустранна среща в рамките на четиристранните преговори в Солун, в които участват първите дипломати на София и Тирана, предава скопският телевизионен канал A1 On.
В македонската делегация са още министърът на вътрешните работи Оливер Спасовски и министърът на икономиката Крешник Бектеши.
Срещата бе открита в четвъртък сутринта от Кодзиас, който обяви, че ще бъдат обсъдени въпроси, свързани със сигурността, укрепването на сътрудничеството в тази област в контекста на новите предизвикателства, пред които е изправен регионът, засилване на трансграничното сътрудничество, както и теми, засягащи енергетиката, т.е. възможността за нови проекти в тази област.
- Балканите са регион, който обещава много по отношение на развитието на енергетиката, по отношение на изграждането на газопроводи и други проекти, поради което е необходимо засилване на сътрудничеството между страните от региона, а преди всичко на четирите, които участват днес на срещата в Солун - Македония, Гърция, България и Албания“, подчерта Кодзиас.
„Локално“ (Македония): В Солун ще се проведе четиристранна среща на външните министри на България, Македония, Гърция и Албания
4 Октомври 2017 | 10:59 | Агенция "Фокус"
Солун. Сътрудничеството в областта на сигурността и енергетиката са част от темите, които министрите на външните работи на България, Македония, Гърция и Албания ще обсъдят в рамките на двудневна среща в Солун, съобщава скопското електронно издание „Локално“.
Двудневната среща, която стартира в сряда, 4 октомври, е организирана по инициатива на първия дипломат на Атина Никос Кодзиас. Тя е втората в такъв формат, която се свиква в рамките на усилията на гръцката дипломация за укрепване на регионалната стабилност и трансграничното сътрудничество между съседните страни от южната част на Балканите. Събитието ще бъде с по-широк дневен ред и представлява продължение на последните контакти на Кодзиас с колегите си Никола Димитров, Дитмир Бушати и Екатерина Захариева, осъществени в кулоарите на Общото събрание на ООН в Ню Йорк.
Целта на дипломатическата среща е да бъде потвърдено институционалното сътрудничество между четирите страни, които трябва да решават въпроси от областта на сигурността и борбата срещу екстремизма, тероризма и радикализацията. Страните са и сред по-сериозно засегнатите от бежанската криза в Европа, последиците от която все още се усещат. Ето защо в Солун министрите ще обсъдят възможностите за подготовка на обща позиция за решаване на тези въпроси въз основа на европейските ценности и добросъседските отношения.
Освен външните министри, в делегациите са включени и тези на енергетиката.
ОМД до гръцкия външен министър: Името на Република Македония не е предмет на преговори
26 Септември 2017 | 10:55 | Агенция "Фокус"
Скопие. За организацията „Обединена македонска диаспора“ (ОМД) изявлението на гръцкия министър на външните работи Никос Кодзиас, съгласно което спорът за името на Република Македония може да бъде решен чрез „пакет от преговори“, е още един опит от страна на властите в Атина да отрекат правата на македонския народ, пише електронното издание МКД.
„Гръцката позиция навежда на мисълта, че правителство им пренебрегва идентичността и историята на съседите си, като същевременно предполага, че македонският народ ще има интерес да преговаря с политическото ръководство. Гръцкото правителство обаче подценява волята на македонския народ и определянето на организации като ОМД, които действат в защита на родната си страна от онези, които делегитимизират нейното съществуване“, твърдят от ОМД.
„Радио Свободна Европа“ (Македония) : Министър-председателят на Македония ще излезе с обръщение пред Общото събрание на ООН
22 Септември 2017 | 08:44 | Агенция "Фокус"
Ню Йорк. Министър-председателят на Македония Зоран Заев ще изнесе реч пред Общото събрание на ООН и ще проведе среща с генералния секретар на Световната организация Антонио Гутереш, предаде “Радио Свободна Европа“ в македонската си редакция.
Делегацията, водена от Заев и министъра на външните работи Никола Димитров, наброява 72 души. Заев вече е провел работни срещи в кулоарите на 72-та сесия на Общото събрание с европейския комисар по разширяването и политиката на добросъседство Йоханес Хан, както и с върховния представител на ЕС по външните работи и сигурността Федерика Могерини. След това той проведе среща с лидерите на страните от Западните Балкани.
„24 Вести“(Македония): Йоханес Хан и Федерика Могерини са се срещнали с лидерите на страните от Западните Балкани в кулоарите на Общото събрание на ООН
21 Септември 2017 | 19:36 | Агенция "Фокус"
Ню Йорк. В кулоарите на Общото събрание на ООН еврокомисарите Федерика Могерини и Йоханес Хан се срещнаха с лидерите на страните от Западните Балкани. Европейските представители и балканските колеги обсъдиха бъдещи дейности, свързани с интеграцията на региона в ЕС, а европейската двойка обявиха съвместно послание за региона, предава „24 Вести“.
"Европейският съюз засилва подкрепата за всички партньори по отношение на целите им за евроинтеграция, така че техният напредък ще бъде необратим до края на нашия мандат", се казва в изявлението.
След срещата с Хан, премиерът на Македония Зоран Заев каза, че правителството работи по реформите и коригирането на недостатъците, отбелязани в доклада на Прибе.
"Завършваме първата фаза според крайния срок до края на септември. Имаме експертен доклад на ЕС, Прибе и предложенията му ще бъдат взети под внимание във втората част на плана, за която вече работим ", каза Заев.
Също така в Ню Йорк се проведе среща между външните министри на Гърция и Македония Никос Кодзиас и Никола Димитров. Както казваха от министерството на външните работи, Димитров и Кодзиас са обсъдили мерките за изграждане на доверие и различията в името. Гръцкият министър се срещна с генералния секретар на Организацията на обединените нации Антонио Гутериш преди два дни в Ню Йорк, с когото освен всичко друго обсъдиха въпроса за името. Началникът на гръцката дипломация, след срещата, на който присъства и медиаторът Матю Нимиц, изрази увереност, че след изборите има прозорец за възможностите за обсъждане на въпроса за името.
„Мета“ (Македония): Външните министри на Македония и Гърция са обсъдили т.нар. спор за името в рамките на среща в Ню Йорк
Ню Йорк. Министърът на външните работи на Македония Никола Димитров е провел работна среща с гръцкия си колега Никос Кодзиас в Ню Йорк, и както съобщават от Скопие, двамата са разговаряли за мерките за изграждане на доверие между двете страни и за процеса за преодоляване на т.нар. спор за името, предава „Мета“.
В съобщението от Министерството на външните работи не се разкриват други подробности за срещата, която е била последна в „богатата“ програма на Никола Димитров в рамките на посещението му в САЩ за 72-то Общо събрание на ООН.
Ekathimerini: Никос Кодзиас проведе позитивни преговори с Македония
1 Септември 2017 | 02:36 | Агенция "Фокус"
Скопие. Гръцкият министър на външните работи Никос Кодзиас и неговия македонски колега Никола Димитров заявиха по време на обща пресконференция, че поставят основите на процеса, който ще позволи преговорите по разрешаването на спора за името на малката балканска държава, пише Ekathimerini.
Нищо повече не е очаквано от еднодневното посещение на Кодзиас в Скопие, но преговорите се очаква да започнат след октомври, когато в Македония ще се проведат местни избори. Въпреки това, предвид несигурността в региона и ръста на иредентистката риторика, анализаторите вярват, че преговорите ще наберат скорост през 2018 г. И двамата министри заявиха, че искат да работят за добри отношения и регионално сътрудничество.
И Атина, и Скопие дават сигнал, че възнамеряват да подобрят отношенията помежду си и правителството на министър-председателя Зоран Заев заяви, че иска да страната да бъде присъединена към ЕС и НАТО.
Кодзиас потвърди подкрепата си към страните от Западните Балкани за ЕС и НАТО, но настоя, че това ще се случи при условие, че иредентистката реторика бъде зарязана, а въпросът с името бъде решен.
Deutsche Welle(Македония):Никос Кодзиас заяви, че влизането на Македония в НАТО ще бъде положително за Гърция
31 Август 2017 | 17:20 | Агенция "Фокус"
Скопие. Министрите на външните работи на Гърция и Македония договориха серия от двустранни споразумения за сътрудничество и изказаха оптимистичните си възгледи за разрешаването на проблемите между двете страни, предава македонската редакция на Deutsche Welle.
Първите стъпки към добросъседски отношения ще бъдат направени със серия двустранни договори, които трябва да засилят сътрудничеството в политиката, икономиката, образованието, дипломацията и сигурността.
Резултатът е много позитивен и „по-добър, отколкото с други съседни страни“, заяви гръцкият външен министър Никос Кодзиас.
Кодзиас потвърди познатите гръцки позиции, според които трябва да се изпълнят условията поставени на срещата в Букурещ, а именно компромис между двете страни за името на Македония. Гръцкият министър подчерта, че страната му поддържа влизането на Македония в НАТО. Той подчерта, че това ще „улесни живота“ на Гърция и ще помогне за „развитието на целия регион“.
Никос Кодзиас пожела спорът за името да се реши със същото темпо, с което македонското правителство подписа Договора за добросъседство с България.
„Не ми трябват стотина статуи, за да бъда горд македонец, нито пък ми пречи, когато някой гръцки гражданин от Солун се нарича така. В момента сме 21 век и не трябва да показваме комплекси за засилването на тези чувства“, заяви македонският външен министър Никола Димитров.
„24 Вести“ (Македония): Срещата Кодзиас-Димитров в Скопие – обсъдени са сътрудничеството в областта на сигурността, образованието и икономиката
31 Август 2017 | 14:48 | Агенция "Фокус"
Скопие. Освен усилията за изграждане на доверие, в Скопие министрите на външните работи на Македония и Гърция са обсъдили и въпроси, свързани със засилването на сътрудничеството в областта на сигурността, образованието и икономиката, предава електронната медия „24 Вести“ .
Никола Димитров и Никос Кодзиас днес са обсъдили различията между Скопие и Атина в спора за името, но – както поясни македонският министър, повече са наблегнали на това какви ще са методите и условията за неговото разрешаване.
На срещата Димитров е изразил надежда, че Гърция ще признае новата реалност в Република Македония и искреното й желание за приятелство.
„Очакваме и се надяваме на помощ и подкрепа в нашата европейска интеграция, и искаме да гледаме един на друг като на приятели и бъдещи съюзници“, увери Димитров.
Кодзиас на свой ред подчерта, че двете страни са много близки съседи, които ги свързват много неща, поради което трябва да се продължи с изграждането на мерки за доверие и за решаване на проблемите.
„Гърция подкрепя и продължава да подкрепя с всички си сили стабилността, суверенитета на тази приятелска страна. Вашата стабилност укрепва нашата стабилност и нашето развитие“, изрази увереност първият дипломат на Атина.
Никос Кодзиас в Скопие: Искаме нашият мил съсед на север да влезе в ЕС и НАТО
31 Август 2017 | 14:27 | Агенция "Фокус"
Скопие. След срещата с македонския си колега в Скопие, първият дипломат на Атина Никос Кодзиас увери, че страната му иска „нашият мил съсед на север“ да стане член на Европейския съюз и НАТО, съобщава електронното издание МКД.
В Скопие Кодзиас не пропусна да припомни, че Гърция продължава да подкрепя териториалната цялост и суверенитета на Македония, тъй като това е важно за собствената й стабилност.
Първият дипломат на Атина бе категоричен, че двете страни искат мир и времената, в които се е вярвало, че „вашата страна иска да достигне Лариса“, а „Гърция иска да ви унищожи“, са вече в миналото.
„Ние сме две страни, които искат мир и въпреки че понякога имаме проблеми, трябва да кажа, че има по-лоши съседи и от нас, и вас. Историята трябва да бъде училище и ръководство за по-добро бъдеще", подчерта гръцкият министър.
Споменавайки няколко пъти „вашата красива страна", „нашия мил съсед на север", Кодзиас потвори още вендъж, че Гърция е готова със своя опит да помогне на Македония за членството й в ЕС и НАТО.
Никос Кодзиас в Скопие: Опитваме се да решим проблемите между нашите страни и народи
31 Август 2017 | 14:08 | Агенция "Фокус"
Скопие. След срещата с първия дипломат на Скопие, гръцкият външен министър Никос Кодзиас заяви, че се полагат усилия за преодоляване на проблемите между двете страни, предава електронното издание „Фокус“.
„След като станах министър - и мога да кажа същото за Никола, сложихме ръка на сърцето и казахме, че искаме да разрешим проблемите между нашите страни и народи. Искаме да разрешим всички проблеми и искаме да подкрепим вашата страна да продължи напред“, увери Кодзиас в рамките на еднодневното си посещние в Скопие.
Гръцкият министър многократно подчерта необходимостта от зачитане на суверенитета и преодоляване на иредентизма, който според него превръща общите интереси на региона в кавги.